CELEX: 62014TN0288
Language: et
Date: 2014-05-02 00:00:00
Title: Kohtuasi T-288/14: 2. mail 2014 esitatud hagi – Energiewerke Nord versus komisjon

14.7.2014   
            
            
               ET
            
            
               Euroopa Liidu Teataja
            
            
               C 223/40
            
         2. mail 2014 esitatud hagi – Energiewerke Nord versus komisjon
   (Kohtuasi T-288/14)
   2014/C 223/43
   Kohtumenetluse keel: saksa
   
      Pooled
   
   
      Hageja: Energiewerke Nord GmbH (Rubenow, Saksamaa) (esindajad: advokaadid T. Volz, M. Ringel, B. Wißmann, M. Püstow, C. Oehme ja T. Wielsch)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada Euroopa Komisjoni 18. detsembri 2013. aasta otsus algatada vastavalt ELTL artikli 108 lõikele 2 Saksamaa Liitvabariigi suhtes ametlik uurimismenetlus taastuvenergia toetamise ja energia suurtarbijatele taastuvenergiaseadusest tuleneva lisatasu vähendamise tõttu, riigiabi SA.33995 (2013/C) (ex 2013/NN), osas, milles see puudutab energia suurtarbijatele taastuvenergiaseadusest tuleneva lisatasu vähendamist;
            
         
               —
            
            
               mõista kohtukulud välja kostjalt.
            
         
      Väited ja peamised argumendid
   
   Hagi põhjenduseks esitab hageja kaks väidet.
   
               1.
            
            
               Esimene väide: tegemist ei ole soodustusega ELTL artikli 107 lõike 1 tähenduses
               
                           —
                        
                        
                           Hageja väidab, et seaduses, millega muudetakse prioriteetseks taastuvad energiaallikad (edaspidi „taastuvenergiaseadus”), ette nähtud taastuvenergia lisatasu ülemmäär energia suurtarbijatele ei kujuta endast riigiabi ELTL artikli 107 lõike 1 tähenduses. Selle kohta märgib hageja, et see kord ei soodusta elektri suurtarbijaid. Eriline hüvitamiskord on pigem mõeldud selleks, et kompenseerida erakordset koormat, mis hagejal ja sarnastel ettevõtjatel erilisel määral tekib seoses taastuvenergiaallikatest elektri tootmisega ning selle eesmärk on taastada elektri suurtarbijate, keda taastuvenergia lisatasu algselt märkimisväärselt kahjustas, konkurentsivõime.
                        
                     
         
               2.
            
            
               Teine väide: tegemist ei ole riigi ressurssidega ELTL artikli 107 lõike 1 tähenduses
               
                           —
                        
                        
                           Lisaks väidab hageja, et eriline hüvitamiskord ei kujuta endast „liikmesriigi poolt või riigi ressurssidest” antavat abi. Siinkohal märgib hageja, et taastuvenergia lisatasu ei ole ise riigi ressurss ning seetõttu ei saa ka neist vahenditest loobumine erilise hüvitamiskorra kaudu kujutada endast riigi ressurssidest antavat abi.
                        
                     
                           —
                        
                        
                           Taastuvenergia lisatasu ei kogu, halda ega ammugi mitte jaga riik või riigi nimetatud või loodud avalik-õiguslik või eraõiguslik asutus. Taastuvenergia lisatasu saab koguda pigem otse põhivõrguettevõtjate kaudu vastava tsiviilõigusliku nõude alusel. Taastuvenergia lisatasu ei laeku riigieelarvesse, seega ei vähenda eriline hüvitamiskord mingil viisil otse ega kaudselt riigi tulusid.
                        
                     
                           —
                        
                        
                           Taastuvenergiaseadusest tulenevad vahendid ei ole riigiasutustele ka kättesaadavad. Nende vahendite üle puudub avalik kontroll, nagu seda teostab näiteks Bundesamt für Wirtschaft und Ausfuhrkontrolle või Bundesnetzagentur.